Rex totius Britanniae
Rex totius Britanniae (Anglosaxonice Brytenwalda seu Bretwalda) est titulus regibus nonnullis aevi Anglosaxonici aut ab aliis datus, aut ab ipsis vindicatus. Enumerationem eorum regum Anglosaxonum qui "imperium" gesserint Beda primus in Historia ecclesiastica gentis Anglorum praebuit, videlicet: "primus ... Aelli rex Australium Saxonum; secundus Caelin rex Occidentalium Saxonum, qui lingua ipsorum Ceaulin vocabatur; tertius ... Aedilberct rex Cantuariorum; quartus Reduald rex Orientalium Anglorum ...; quintus Aeduini rex Nordanhymbrorum gentis ...; sextus Osuald et ipse rex Nordanhymbrorum Christianissimus ...; septimus Osuiu frater eius." Enumeratio regum octo qui Bretwalda vel Brytenwalda fuerint in chronicis Anglosaxonum sub anno 827 datur, quo anno (sed re vera 829) Egbertus Occidentalium Saxonum rex, regno Northanhymbrorum submisso, hunc titulum meruisse dicitur sicut antecessores septem. Quae enumeratio sic legitur: Ælle, Ceawlin, Æþelbriht, Redwald, Ædwine, Oswald, Oswiu, Ecgbriht. Denuo anno circiter 927 rex Athelstanus, solus omnium, "rex totius Britanniae" in nummis suis se proclamavit.